କେନ୍ଦ୍ରାପଡ଼ା, ଫେବ୍ରୁଆରୀ ୨୩ (ଲୋକାଲ ୱାୟାର): ପ୍ରାୟ ୮ ଶହ ଅଲିଭ ରିଡଲେ କଇଁଚଙ୍କ ଅସ୍ୱାଭାବିକ ମୃତ୍ୟୁ ସମ୍ପର୍କରେ ଡାଉନ ଟୁ ଆର୍ଥ ୱେବସାଇଟରେ ପ୍ରକାଶିତ ଖବରକୁ ବିଚାରକୁ ନେଇ ବନ, ମତ୍ସ୍ୟ ବିଭାଗ ଓ ଜିଲ୍ଲା ପ୍ରଶାସନକୁ ନୋଟିସ ଜାରି କରିଛନ୍ତି ଓଡ଼ିଶା ହାଇକୋର୍ଟ ।
ମୁଖ୍ୟ ବିଚାରପତି ଜଷ୍ଟିସ ଏସ.ମୁରଲୀଧର ଓ ଜଷ୍ଟିସ ବିପି ରାଉତରାୟଙ୍କୁ ନେଇ ଗଠିତ ଖଣ୍ଡପୀଠ ବନ୍ୟପ୍ରାଣୀ ସଂରକ୍ଷଣ ଆଇନ, ୧୯୭୨ର ସୂଚୀ ୧ରେ ସାମିଲ ଏହି ବିରଳ ସାମୁଦ୍ରିକ ପ୍ରଜାତିର ସୁରକ୍ଷା ସମ୍ପର୍କରେ ରିପୋର୍ଟ ମାଗିଛନ୍ତି ।
ଖଣ୍ଡପୀଠ ଓଡିଶା ସରକାରଙ୍କ ପ୍ରମୁଖ ସଚିବ, ମୁଖ୍ୟ ବନ ସଂରକ୍ଷକ (ବନ୍ୟପ୍ରାଣୀ), ଡିଏଫଓ, ହେନ୍ତାଳ ଡିଭିଜନ, ରାଜନଗର, ମତ୍ସ୍ୟ ନିଦେ୍ର୍ଦଶକ, କଟକ, ଅତିରିକ୍ତ ମୁଖ୍ୟ ଶାସନ ସଚିବ ବନ ଓ ପରିବେଶ ବିଭାଗ, ଜିଲ୍ଲାପାଳ କେନ୍ଦ୍ରାପଡା ଓ ଜିଲ୍ଲାପାଳ ଗଞ୍ଜାମଙ୍କୁ ନୋଟିସ ଜାରି କରି ଫେବ୍ରୁଆରୀ ୨୬ରେ କୋର୍ଟରେ ହାଜର ପାଇଁ ନିଦେ୍ର୍ଦଶ ଦେଇଛନ୍ତି ।
ପ୍ଲାଷ୍ଟିକ, ମାଛ ଧରା ଜାଲ, ପରିତ୍ୟକ୍ତ ଜାଲ ଓ ସାମୁଦ୍ରିକ ବର୍ଜ୍ୟ କଇଁଚ ମୃତୁ୍ୟର ପ୍ରମୁଖ କାରଣ ପାଲଟିଥିବା ବେଳେ ଓଡିଶା ସାମୁଦ୍ରିକ ମାଛଧରା ନିୟନ୍ତ୍ରଣ ଆଇନ, ୧୯୮୨ର ଉଲ୍ଲଂଘନ କରି ଟ୍ରଲରଗୁଡିକ ସାମୁଦ୍ରିକ ଅଭୟାରଣ୍ୟର ୨୦ କିଲୋମିଟର ପର୍ଯ୍ୟନ୍ତ ମାଛ ଧରୁଛନ୍ତି ।
ସେହିପରି ଟ୍ରଲରଗୁଡିକରେ ଟିଇଡି ଲଗାଇବା ବାଧ୍ୟତାମୂଳକ କରିବାକୁ ବିଭାଗ ପକ୍ଷରୁ କୌଣସି ପଦକ୍ଷେପ ନିଆଯାଉନାହିଁ ବୋଲି ଗହୀରମଥା ସାମୁଦ୍ରିକ କଇଁଚ ଓ ହେନ୍ତାଳ ସୁରକ୍ଷା ସମିତିର ସମ୍ପାଦକ ହେମନ୍ତ ରାଉତ କହିଛନ୍ତି ।
